open-index/open-wikipedia-markdown huggingface dataset:
Wetar

**Wetar** on saar Indoneesias, suurim Barat Daya saartest.

Wetarist põhjas asub Banda meri. Läänes eraldab teda Ida-Nusa-Tenggara provintsi Väikestesse Sunda saartesse kuuluvast Alorist Ombai väin, lõunas asuvast Timori saarest Wetari väin ja idas olevast Romangi saarest Romangi väin. Wetarist edelasse jääb Ida-Timori suuruselt teine saar Atauro ja kagusse Kisar.

Wetar on osa vulkaanilisest saarekaarest, mis hõlmab Barat Daya ja Sunda saared. Ometi pole saared vulkaanilist päritolu, vaid tekkinud Euraasia laama ja Indo-Austraalia laama kokkupõrkes. Barat Daya saarestiku nimi tähendab 'kagusaared'.

Wetar kuulub Maluku provintsi, olles selle edelapoolseim saar. 

Wetar ulatub idast läände 130 km ja põhjast lõunasse 45 km. Saare pindala on 3600 km². Saar on 1412 meetrit kõrge. 

Saarel asub Gunungapi Wetari kihtvulkaan, mis on 282 meetrit kõrge. Ta purskas viimati 1512 ja 1699.

Suurimad asulad Wetaril on Airpanas läänes ja Ilwaki lõunas.

Koos teiste lähedaste saartega kuulub Wetar Wallacea piirkonda, mis eraldab Aasiat ja Austraaliat, Timori ja Wetari ökoregiooni. See piirkond on tuntud omapärase elustiku poolest. Mussoonvihma sajab kindlatel aastaaegadel. Saar on kaetud troopilise kuiva heitlehise metsaga ja osa puid heidab kuivaperioodiks oma lehed maha.

Saarel on mitu kullakaevandust. Neid hallatakse halvasti ja need on keskkonnale ohtlikud.

Saareelanike peamine tegevusala on potipõllundus. Põhiliselt kasvatatakse saagot. Müügiks põllumajandussaadusi ei kasvatata. Kilpkonnakilpe korjatakse ja eksporditakse maadesse, kuhu neid on lubatud müüa.

Päritolult on enamik Wetari elanikke paapuad. Religioosselt kuuluvuselt on nad peamiselt moslemid, aga leidub ka kristlasi.

Wetaril räägitakse malai-polüneesia keelte hulka kuuluvaid timori keeli. Vetari keel on üks neist, aga kokku on neid vähemalt pool tosinat, neid ei räägita mujal kui Wetaril, nende kõnelejate hulk ei ületa sageli tuhandet ja sellepärast on kõik need keeled ohustatud. Rahvastevahelise suhtlemise keelena kasutatakse amboni malai keelt, mis on kreoolkeel, või indoneesia keelt.

Wetar on ümbritsetud korallriffide ja süvikutega.

## Viited
Mongoolia Altai

**Mongoolia Altai** (mongoli *Монгол Алтайн нуруу*) on mäestik Aasias. Kulgeb loode-kagu sihis, loodes ühenduses Altaiga, kagus jäktub Gobi Altai ahelikena. Kõrgus kuni 4362 meetrit.
Zachary Taylor

**Zachary Taylor** (24. november 1784 – 9. juuli 1850) oli Ameerika Ühendriikide 12. president. Ta oli ametis  aastail 1849–1850.

Enne presidendiks saamist oli Zachary Taylor silmapaistev sõjaväelane. Ta teenis Ameerika sõjaväes üle 40 aasta, osaledes mitmetes olulistes konfliktides, sealhulgas 1812. aasta sõjas, Ameerika indiaanlastega toimunud lahingutes Lääne‑territooriumitel ning kõige silmapaistvamalt Ameerika-Mehhiko sõjas (1846–1848). Mehhiko-Ameerika sõjas juhtis ta USA vägesid lahingutes Buena Vista ja Monterrey juures, kus tema strateegilised otsused ja julge juhtimine tõid talle rahvusliku kuulsuse.

Presidendina püüdis Taylor säilitada tasakaalu põhja- ja lõunariikide vahel, mis tol ajal olid polariseerunud orjanduse küsimuses. Põhjaosariigid, kus orjandus oli keelatud või vähenemas, ja lõunaosariigid, kus orjandus oli majanduse oluline osa, liikusid üha enam vastasseisu ja Taylor püüdis vältida konflikti nende kahe rühma vahel.
Millard Fillmore

**Millard Fillmore** (7. jaanuar 1800 – 8. märts 1874) oli Ameerika Ühendriikide 13. president. Ta oli ametis  aastail 1850–1853. Fillmore sai presidendiks pärast president Zachary Taylori surma 9. juulil 1850.

Enne presidendiks saamist oli Fillmore aastatel 1849–1850 Ameerika Ühendriikide asepresident. Ta kuulus Whigi parteisse. Tema presidendiajal võeti vastu 1850. aasta kompromiss, mille eesmärk oli vähendada pingeid orjanduse küsimuses ja hoida riik ühtsena.

Pärast presidendiameti lõppu ei omanud Fillmore enam märkimisväärset poliitilist mõju.
Herbert Hoover

**Herbert Clark Hoover** (10. august 1874 – 20. oktoober 1964) oli Ameerika Ühendriikide 31. president, Vabariikliku Partei liige. Ta oli ametis 1929–1933.

Aastatel 1919–1923 juhtis ta Ameerika Ühendriikide ja Euroopa riikide loodud ühiskondlikku organisatsiooni АРА, mis kogus ja jaotas abi pärast Venemaa kodusõda lagunenud majandusega Vene SFNV-le. 

Aastatel 1921–1928 oli Hoover Ameerika Ühendriikide kaubandusminister. 

1928. aasta presidendivalimistel oli Hooveri vastaskandidaat demokraat Al Smith. Smith oli katoliiklane ja sellepärast olid paljud protestandid tema vastu. Kandidaatide erinevus oli ka selles, et Hoover pooldas kuiva seadust, Smith lubas selle tühistada. Hoover võitis valimised 58%-ga Smithi 42% vastu. Sealjuures võitis Hoover kõigis Mississippist läände jäävates osariikides ja oli ajaloos esimene vabariiklasest presidendikandidaat, kes võitis Texases.

Herbert Hooveri abikaasa Louise Hoover oli USA ajaloos esimene kõrgharidusega esimene leedi: ta oli lõpetanud Stanfordi ülikooli geoloogina, ehkki ta polnud sel erialal päevagi töötanud. Mõlemad oskasid vabalt hiina keelt ja Louise Hoover on USA ajaloos ainus esimene leedi, kes mõnda aasia keelt rääkida oskas.

Hooveri valitsemisajal, aastatel 1929–1933 oli Ameerika Ühendriikides majanduslangus, suur depressioon.

1932. aasta presidendivalimistel oli Hooveri vastaskandidaat Franklin Roosevelt. Peamine teema valimiskampaanias oli majandus: Roosevelt nimetas Hooverit ainuisikuliselt vastutavaks kogu majanduskriisi eest, Hoover seevastu väitis, et valitsus on kõik õigesti teinud. Valimistel kogus Roosevelt 57% ja Hoover 40% häältest. Hoover võitis üksnes kuues osariigis (Connecticut, Delaware, Maine, New Hampshire, Pennsylvania, Vermont.

Herbert Hoover oli järgmised 20 aastat ainus elusolev endine Ameerika Ühendriikide president. Ta oli kuni 2012. aastani kõige kauem (31 aastat) pärast oma presidendiaega elus olnud ekspresident. Ta oli kõige viimane elusolev Hardingi ja Coolidge'i valitsuse liige. 

Ta alustas oma peateose Freedom Betrayed kirjutamist 1944. aastal, kuid see ilmus alles 2011. aastal. Raamatus kritiseeritakse Roosevelti välispoliitikat.

Herbert Hoover valiti 12. mail 1920 Tallinna aukodanikuks. Ta külastas Tallinna 14. märtsil 1938.

Tema järgi on saanud nime Hooveri pais.

## Kirjandus
*Ameerika endine president H. Hoover Tallinnas. Uus Eesti, 14. märts 1938, nr. 73, lk. 3.
*Claus Bernet. Herbert Hoover. – *Biographisch-Bibliographisches Kirchenlexikon*, 30, 2009, 644–653.

## Välislingid
*P.-Ameerika endine president H. Hoover läbisõidul Tallinnas
Calvin Coolidge

**John Calvin Coolidge** (4. juuli 1872 – 5. jaanuar 1933) oli Ameerika Ühendriikide 30. president. Ta oli ametis aastail 1923–1929. Aastail 1921–1923 oli ta Ameerika Ühendriikide asepresident.

Ta on ainus USA president, kes on sündinud 4. juulil (USA iseseisvuspäeval).
Chester A. Arthur

**Chester Alan Arthur** (5. oktoober 1829 – 18. november 1886) oli Ameerika Ühendriikide 21. president, kes oli ametis aastatel 1881–1885. Ta astus ametisse pärast president James A. Garfieldi surma, kes suri 1881. aasta septembris atentaadis saadud vigastustesse.

Enne presidendiks saamist oli Arthur Ameerika Ühendriikide asepresident ajavahemikus 4. märtsist kuni 20. septembrini 1881, teenides president Garfieldi alluvuses. Tema presidendiaega iseloomustasid haldusreformid ja jõupingutused poliitilise korruptsiooni vähendamiseks. Tema tuntum saavutus oli Pendeltoni avaliku teenistuse reformi seaduse vastuvõtmine 1883. aastal. Seadus muutis senist tava määrata riigiametnikke poliitilise kuuluvuse alusel ning kehtestas korra, mille kohaselt tuli ametisse nimetamisel lähtuda isiku pädevusest ja sobivusest ametikohale.

Arthur ei kandideerinud teiseks ametiajaks ja suri kaks aastat pärast presidendiameti lõppu neeruhaiguse tõttu.

## Isiklik elu ja perekond
Chester Alan Arthur sündis Vermonti osariigis, Iirimaalt pärit baptistipastori pojana. Ta õppis Union College'is New Yorgis ja asus hiljem elama New Yorki, kus tegutses juristina. 

Arthur abiellus 1859. aastal Virginia Cleavelandiga, kellega tal oli kolm last, kellest kaks elasid täiskasvanueani. Tema abikaasa suri enne, kui Arthur presidendiks sai, mistõttu täitis presidendi vastuvõtukohustusi Valges Majas tema õde Mary Arthur McElroy. 

Arthur oli tuntud elegantse riietumisstiili ja hea maitse poolest, mis pälvis talle hüüdnime "Elegantne Arthur".
James Garfield

**James Abram Garfield** (19. november 1831 – 19. september 1881) oli Ameerika Ühendriikide 20. president. Ta oli ametis 4. märtsist 1881 kuni surmani. 

Garfieldi tulistas 2. juulil 1881 Washingtoni raudteejaamas vaimuhaige Charles J. Guiteau (1841–1882). President suri veremürgistuse tagajärjel paar kuud hiljem.
William Howard Taft

**William Howard Taft** (15. september 1857 Cincinnati – 8. märts 1930 Washington) oli Ameerika Ühendriikide 27. president. Ta oli ametis aastail 1909–1913.

1. veebruaril 1904 nimetas Theodore Roosevelt sõjaministriks Tafti, kes oli olnud Filipiinide kindralkuberner 1901–1903. 1908. aastal, pidades oma lubadust teiseks ametiajaks mitte kandideerida, toetas Roosevelt Tafti.

Kuid Tafti nelja aastaga tekkisid tema (kes esindas vabariiklaste konservatiivset tiiba) ja Roosevelti (progressiivse tiiva) vahel lahkarvamused, ning 1912. aastal kandideeris Roosevelt kolmandaks ametiajaks, kuid partei eelvalimistel jäi Taftile alla, mispeale ta moodustas koos toetajatega Progressiivse Partei. Partei lõhenemist kasutas ära Demokraat Woodrow Wilson, kes võitis 435 valijameeste hääled 40 osariigis, Roosevelt sai 88 häält 6 osariigis ja Taft vaid 8 häält 2 osariigis (Vermont ja Utah).

Taft on üks kolmest USA presidendist, kes on riigiametis töötanud ka pärast presidendiametist lahkumist. 30. juunil 1921 nimetas president Warren G. Harding ta USA ülemkohtu esimeheks, ta vannutati ametisse 11. juulil 1921. 1930. aastal oli Taft juba raskesti haige, kuid jäi endiselt ametisse, kuna ei soovinud, et president Herbert Hoover nimetaks tema asendajaks ülemkohtu kohtuniku Harlan Stone'i, kes oli liberaalse tiiva liige. Alles pärast Hooveri lubadust, et ta nimetab uueks esimeheks konservatiiv Charles Evansi (kelle Taft oli presidendina ise 1910. aastal ülemkohtu kohtunikuks nimetanud), astus ta 3. veebruaril 1930 ülemkohtu esimehe kohalt tagasi, olles siiani ainus, kes oli töötanud nii presidendi kui ka ülemkohtu esimehena. Ta suri ligi kuu aega hiljem, 8. märtsil 1930.

## Tunnustus
William Howard Taft valiti 1909. aastal Ameerika Filosoofiaseltsi liikmeks.
Benjamin Harrison

**Benjamin Harrison** (20. august 1833 North Bend, Ohio osariik – 13. märts 1901 Indianapolis, Indiana osariik) oli Ameerika Ühendriikide 23. president. Ta oli ametis aastail 1889–1893.

Enne presidendiks saamist oli Harrison edukas jurist ning teenis Ameerika kodusõja ajal Põhjaosariikide (Uniooni) armees, kus tõusis koloneli auastmeni ja juhtis 70. Indiana jalaväerügementi. Hiljem ülendati ta brigaadikindraliks.

Harrison oli president William Henry Harrisoni lapselaps. Ta oli seni ainus USA president, kelle vanaisa oli samuti olnud USA president.

Tema ametiajal kehtestati mitmeid olulisi seadusi, näiteks McKinley tariifiseadus, mis tõstis tollimakse, ja Shermani konkurentsivastase tegevuse vastane seadus, mis oli suunatud monopolide vastu. Ta toetas tugevat föderaalvalitsust ja kaitsetööstuse arengut ning tema administratsioon oli esimene, mis kulutas üle miljardi dollari. See tõi kriitikat ja andis Kongressile hüüdnime "miljardidollari kongress".

Pärast kaotust 1892. aasta presidendivalimistel demokraadile Grover Clevelandile naasis Harrison eraellu ning jätkas õigusteaduse õpetamist ja kirjutamist kuni surmani 1901. aastal.
Rutherford Hayes

**Rutherford Birchard Hayes** (4. oktoober 1822 – 17. jaanuar 1893) oli Ameerika Ühendriikide 19. president. Ta oli ametis aastail 1877–1881.
Andrew Johnson

**Andrew Johnson** (29. detsember 1808 Raleigh, Põhja-Carolina – 31. juuli 1875 Elizabethton, Tennessee) oli Ameerika Ühendriikide poliitik. 1865 oli ta riigi asepresident ja aastail 1865–1869 riigi 17. president.

Johnson kuulus Demokraatlikku Parteisse. 1835–1837 ja 1839–1841 oli ta Tennessee osariigi esindajatekoja liige ning 1841–1843 sama osariigi senati liige. 1843. aastast kuulus ta järjest nelja Ameerika Ühendriikide Kongressi Esindajatekoja koosseisu.

1853–1857 oli Andrew Johnson Tennessee osariigi kuberner ja 1857–1862 Ameerika Ühendriikide senaator. Ameerika Riikide Konföderatsiooni eraldudes 1861 sai temast ainus senaator neist osariikidest, kes jätkas tööd Ameerika Ühendriikide Kongressis. 

1862 nimetas president Abraham Lincoln Johnsoni Tennessee osariigi sõjaväeliseks kuberneriks. Sellel ametikohal surus ta jõuliselt maha Konföderatsiooni pooldajate vastuhakud. 

4. märtsil 1865 astus ta ametisse Lincolni teise valitsuse asepresidendina. 15. aprillil 1865 sai Johnsonist pärast Lincolni surma Ameerika Ühendriikide president. 

1869. aasta presidendivalimistel ta ei kandideerinud. Ka ei õnnestunud Johnsonil saada tagasi valitud Ameerika Ühendriikide Kongressi Senatisse ega isegi Esindajatekotta.
Franklin Pierce

**Franklin Pierce** (23. november 1804 – 8. oktoober 1869) oli Ameerika Ühendriikide 14. president. Ta oli ametis aastail 1853–1857.

Tema toetuse tõttu lõunaosariikidele ning suutmatuse tõttu Ühendriike koos hoida on ajaloolased nimetanud teda üheks halvimaks USA presidendiks.

## Elulugu
Pierce sündis New Hampshire osariigis. Tema isa, Benjamin Pierce, oli osariigi kuberner.

Ta õppis 1820–1824 Bowdoini Kolledžis ning hiljem semestri ka Northampton Law Schoolis. Pärast seda töötas ta advokaadina.

1833–1837 kuulus ta Esindajatekotta ja 1837–1842 Ameerika Ühendriikide Senatisse.

Osales brigaadikindralina Ameerika-Mehhiko sõjas.

Demokraadid valisid ta kompromissikandidaadina partei esindajaks 1852. aasta presidendivalimistel, kus Pierce võitis kindlalt Viigide Partei kandidaati Winfield Scotti.

Ta uskus, et abolitsionism on oht Ameerika Ühendriikidele. Samas kinnitas ta presidendina 1854. aastal Kansase-Nebraska akti, millega loodi orjapidamist mittetoetavad Kansase ja Nebraska territooriumid ning mis läks vastuollu Missouri kompromissiga. Orjapidamise lubamise või keelamise pärast puhkenud tüli püüdis seadus lahendada vaidlusaluse territooriumi kaheks jagamise teel ning lubades mõlemal piirkonnal ise otsustada orjandust puudutavaid küsimusi, aga see kutsus esile vägivallalaine, mis on tuntud kui Veritsev Kansas. Need arengud ärritasid põhjaosariike ja viisid Viigide Partei lagunemiseni ning Vabariikliku Partei moodustumiseni.

Ta toetas ka tagaotsitavate orjade akti jõustamist, mis oli sõlmitud 1850. aastal ning mille kohaselt tuli pagenenud orjad tabamisel tagastada orjapidajatele. See seadus aitas kaasa lõhede süvanemisele põhja- ja lõunaosariikide vahel.

Tema administratsioon viis lõpule Gadsdeni ostu, millega soetati 1854. aastal Mehhikolt maad Arizona ja New Mexico lõunaosas.

Pierce püüdis taas saada Demokraatliku parte kandidaadiks 1856. aastal, kuid tema asemel valiti James Buchanan, kes võitis 1856. aasta presidendivalimised. Ka Buchanani ametiaega presidendina hindavad ajaloolased väga nõrgaks.

Talle pakuti kandideerimist ka 1860. aasta Demokraatliku partei kompromissikandidaadina, kuid Pierce keeldus. Lõhenenud partei sai 1860. aasta USA presidendivalimistel lüüa, kui võitis Vabariiklaste Partei kandidaat Abraham Lincoln. Selle järel otsustasid mitmed lõunaosariigid Unioonist lahku lüüa. Ameerika Ühendriikide kodusõda algas 1861. aastal. 

Franklin Pierce suri 1869. aastal 64-aastaselt.

## Isiklikku
1834. aastal abiellus ta Jane Means Appletoniga (1806–1863), kellega tal oli kolm poega. Kõik lapsed surid noorelt. Jane keeldus Washingtoni kolimast ning talle oli poliitika vastumeelne.

Ta tarbis palju alkoholi ja suri maksatsirroosi.
Varina Howell

**Varina Howell** (7. mai 1826 – 16. oktoober 1905) oli ameerika kirjanik.

Alates 1845. aastast oli Varina Howell abielus Jefferson Davisega.
Alexander Stephens

**Alexander Hamilton Stephens** (11. veebruar 1812 – 4. märts 1883) oli Ameerika Riikide Konföderatsiooni asepresident aastail 1861–1865.
Kruvipump

**Kruvipump** on pump, mis transpordib vedelikku kruvisoones piki pumba telge, kusjuures vedeliku tagasivoolu survepoolelt takistavad nii kruvisoone profiil kui ka minimaalne lõtk kruvi ja pumba kere vahel.

## Kruvipumba ajalugu
Esimeseks kruvipumbaks võib pidada Archimedese kruvi, mida kasutati juba 600 eKr. Tegemist oli tänapäeva mõistes ühekruvilise pumbaga.

## Kruvipumpade klassifikatsioon konstruktsiooni järgi
* ühekruvilised;
* kahekruvilised;
* kolmekruvilised.

Kõige rohkem kasutatakse kolmekruvilisi pumpi, milles keskmine kruvi on vedav ning äärmised kruvid on tihenduskruvid, mis vähendavad vedeliku tagasivoolu survepoolelt imemispoolele. Vedeliku transport ja surve tekitamine pumba telje suunas esitavad kõrgendatud nõudmisi pumba kruvi tugilaagritele.

## Vedeliku liikumine
Vedeliku liikumine läbi pumba on ühtlane ja pumbalt saadav vooluhulk seetõttu stabiilne. 

Pumba tugilaagrite koormuse vähendamiseks kasutatakse kahepoolse imemisega pumpasid, mille imemisavad on pumba mõlemas otsas ja surveava keskel.

## Kruvipumba eelised
Kruvipumba heade külgedena võib nimetada:

* müratu töö;
* ühtlane vooluhulk;
* pikk tööiga;
* suur hõrendus imemispoolel;
* vähene tundlikkus kavitatsiooni suhtes;
* suur tootlikkus;
* võib vahetult ühendada kiirekäigulise mootoriga ( ilma reduktorita );
* sobib üliviskoossete ainete, sealhulgas rasvade, vaseliini pumpamiseks.

## Kruvipumba puudused
Puudustena võib nimetada:

* Nad on suhteliselt kallid;
* madal kasutegur;
* ei sobi väheviskoossetele vedelikele;
* abikruvidele mõjuvad suured telgjõud, mistõttu on vajalik täpne ja kallis laagerdus.

## Pumbalt saadav rõhk ja pöördetootlikkus
Pumbalt saadav rõhk võib ulatuda kuni 200 bar (1 bar on ligikaudu võrdne normaalrõhuga ) ja pöördetootlikkus kuni 600 cm3/p, pumba kasutegur on suhteliselt väike 0,7...0,8.

Nagu hammasrataspumbad pole ka kruvipumbad reguleeritavad. Need sobivad kasutamiseks seal, kus on nõutav vähese müratasemega ja ühtlast vooluhulka andev pikaealine pump. Kruvipumpi kasutatakse suhteliselt vähe, kuna nendekasutegur on väike ja hind suur.

## Vaata ka
* Pump
* Hammasrataspump
* Labapump
* Kolbpump
SKF

**SKF** (varem *Svenska Kullagerfabriken*, 'Rootsi kuullaagrivabrik') on Rootsi päritolu rahvusvaheline tööstuskoondis, mis tegutseb umbes 130 riigis (1998) ja on maailmas juhtival kohal laagrite tootmises.

## Asutamine

Ettevõte asutati 1907. aastal pärast iseseaduva laagri leiutamist Sven Wingquisti poolt. Juba mõne aasta pärast hakkas SKF laiendama oma tegevust kogu maailmas.

## SKF tänapäeval

SKF-il on 2023. aasta seisuga umbes 42 600 töötajat ja enam kui 70 tootmisettevõtet kogu maailmas. Rahvusvahelise turustusvõrgu moodustavad arvukad hulgimüügifirmad, üle 20 000 turustuskontori ja müügiagendi. SKF-i toodete kättesaadavusele on maailmas toeks kõikehõlmav tehnoteenindus. Peakontor asub Göteborgis.

## Tegevusalad

Koondise tegevussfääri kuuluvad laagrid, tihendid, eriterased ja teised tööstusliku kõrgtehnoloogia elemendid laias valikus.

## Välislingid

* http://www.skf.se/
Labapump

**Labapump** on pump, milles pöörlevad labad pumpavad vedelikku.

Labapump on hammasrataspumba kõrval teine levinum pumbatüüp. 

Labapumbad võivad olla reguleeritavad või mittereguleeritavad. 

Nad annavad rõhku kuni 200 baari. Pöördetootlikkus võib ulatuda kuni 160 cm3/p. Pumba kasutegur on kuni 0,9. 

Labapumbad sobivad paremini väikese viskoossusega vedelike pumpamiseks.

## Labapumpade klassifikatsioon konstruktsiooni järgi

* Ühepoolse tööga ehk tasakaalustamata pumbad;
* kahepoolse tööga ehk tasakaalustatud pumbad.

## Ühepoolse tööga labapumba tööpõhimõte

Pumba korpuse suhtes fikseeritult asetseva silindrilise sisepinnaga staatori rõnga telje suhtes ekstsentriliselt paikneb pumba rootor, mis kinnitub veovõllile. Rootorisse on töödeldud pilud, mis asetsevad raadiuse suuna suhtes rootori pöörlemissuunas 12–14° kaldu. Piludes paiknevad labad. Rootor on telje suunas tihendatud analoogiliselt hammasrataspumba tihendusketastega. Tihendusketaste sisse on töödeldud vedeliku sisse- ja väljavoolukanalid. Labad saavad rootori piludes vabalt liikuda. Rootori pöörlemisel surutakse labad tsentrifugaaljõu toimel vastu staatori tööpinda. Rootori telje ja staatori telje ekstsentrilisuse tõttu hakkavad labad rootori pöörlemisel piludes edasi tagasi liikuma. Selle tulemusena muutub kahe laba, staatori ja rootori pinna vahele jääva tööruumi ruumala. Kui staatori ja rootori vahekaugus suureneb, liiguvad labad väljapoole, tööruum suureneb ning seal tekib vaakum. Samal ajal liigub tööruum kohakuti kanaliga tihenduskettas, mis on ühendatud paagiga ja tööruum täitub vedelikuga. Edasisel rootori pöörlemisel hakkab kaugus rootori ja staatori vahel vähenema ja labad surutakse pesadesse tagasi. Tööruum on selleks ajaks jõudnud teise kanali kohale tihenduskettas, mille kaudu surutakse vedelik pumbast välja. Nii toimub igas tööruumis rootori ühe pöörde jooksul üks imemis-surumistakt. Kuna vedeliku surve toimib ainult pumba ühes pooles, langeb veovõlli laagritele tasakaalustamata jõud, siit ka pumba nimetus: tasakaalustamata pump.

## Tasakaalustatud pump

Tasakaalustatud pump töötab samal põhimõttel. Erinevus seisneb selles, et staator on ovaalse tööpinnaga ja rootori telg paikneb staatori teljel. Labade radiaalne liikumine saadakse staatori tööpinna raadiuse muutumisest. Selline pump annab ühe pöörde jooksul kaks töötsüklit ja kuna survetsoonid paiknevad diametraalselt, siis seal tekkivad survejõud veovõllile tasakaalustuvad, siit nimetus tasakaalustatud pump.

## Reguleeritav labapump

Reguleeritavad labapumbad on oma ehituselt tasakaalustamata pumbad. Nad võimaldavad eelreguleerimist suurimale tootlikkusele antud häälestuse korral ja lisaks pumba tootlikkuse reguleerimist pumba töö ajal vastavalt süsteemi hetketarbimisele.

## Vaata ka

* Hammasrataspump
* Kruvipump
* Kolbpump

## Välislingid

*Animatsioon labapumbast (*flashis*)
Tuvikesed

**"Tuvikesed"** (originaalpealkiri inglise keeles "*Married... with Children*") on USA komöödiasari.

Sarja toodeti 5. aprillist 1987 kuni 5. maini 1997. Kokku toodeti 260 osa. Sarja loojad on Michael G. Moye ja Ron Leavitt. Tunnusmeloodia on Frank Sinatra laul "Love and Marriage".

Sari toimub Chicagos ja jälgib Al Bundy , endise keskkooli jalgpalluri, kellest on saanud raskustega naiste kingamüüja; tema laisa naise Peggy ; nende ilusa, kuid nõrganärvilise tütre Kelly ; ja nende nutika poja Budi elu . Sarjas on ka naabrid Steve ja Marcy Rhoades, keda Al peab tüütuks ja kes tunnevad tema vastu samamoodi. Hiljem sarjas abiellub Marcy Jefferson D'Arcyga , valgekrae kurjategijaga, kellest saab tema "trofeeabikaasa" ja Ali käsilane.

See sari on Ameerika televisiooniajaloo üks pikima eetriga situatsioonikomöödiaid, hõlmates 11 hooaega 259 osaga. Selle tunnuslaul on Sammy Cahni ja Jimmy Van Heuseni lugu " Love and Marriage " , mida esitab Frank Sinatra . Kriitiline vastuvõtt oli algse eetri ajal vastakas ning sarja seksuaalselt laetud huumor ja düsfunktsionaalse perekonna kujutamine olid teravas vastuolus tolleaegsete peresituatsioonikomöödiatega.

ASUKOHAD

Avakaadrid sisaldavad vaateid Chicagole , alguses kaadriga Buckinghami purskkaevust Grant Parkis . Kesklinna õhust tehtud võte on tehtud Lake Shore Drive'i lõigult Loopist põhja pool. Kiirtee sissesõidutee sissesõidutee kaader on võetud 1983. aasta filmist *"National Lampoon's Vacation"* , kus Griswoldide roheline pereveok on kujutatud kirdesuunas Dan Ryani ja Stevensoni ristmikul Loopist edelas. Bundyde maja välisvaade on tehtud Deerfieldi elamurajoonis Illinoisis .  Mitte-ingliskeelsed versioonid võivad erineda, nt dubleeritud saksakeelne versioon sisaldab alati kiirtee kaadrit. 

## Osatäitjad
* Ed O'Neill – Al Bundy
* Katey Sagal – Margaret "Peggy" Bundy
* Christina Applegate – Kelly Bundy
* David Faustino – Budrick "Bud" Bundy
* Amanda Bearse – Marcy Rhoades-D'Arcy
* David Garrison – Steve Rhoades
* Ted McGinley – Jefferson D'Arcy
Õievalem

**Õievalem** on liigi, perekonna või sugukonna õie ehituse kompaktne esitus sümbolite, tähtede ja numbrite abil.

Nagu õiediagrammi puhulgi, on õievalemiga võimalik lisaks faktidele väljendada ka tõlgendusi, näiteks elundite väljalangemist ja sekundaarseid lisandeid.

## Sümbolite tähendus

* P – perigoon (lihtne õiekate)
* Ca või K – õietupp (*calyx*; näiteks Ca5 – 5 tupplehte)
* Co või C – õiekroon (*corolla*; näiteks Co3(x) – 3-kordne arv kroonlehti)
*Z – lisatakse sügomorfse õie puhul (näiteks CoZ6 – sügomorfne õis 6 kroonlehega)
* A – tolmukkond (*androeceum*; näiteks A∞ – palju tolmukaid) 
* G – emakkond (*gynoeceum*; näiteks G1 – üks emakas)
**x* – muutlik arv
*∞ – palju

Õievalem näeb välja näiteks nii:

:Ca5Co5A10–&infin;G1

## Välislingid
Vormiõpetus

**Vormiõpetus** võib tähendada mitut asja.
***Vormiõpetus** ehk morfoloogia on keeleteaduse haru, mis uurib sõnamuutmist. 
***[[Vormiõpetus (kunst)|Vormiõpetus]]** on teatud õppeaine kunsti õppimisel.

## Vaata ka
*Morfoloogia (täpsustus)
Morfoloogia (täpsustus)

**Morfoloogia** on üldiselt vormi või kuju uurimine, vahel ka vorm või kuju ise. Uurimisvaldkonnana on ta paljude teaduste osa: 

***[[Morfoloogia]]** on keeleteaduses grammatika haru, mis tegeleb sõnavormidega.
***[[Morfoloogia (arhitektuur)|Morfoloogia]]** tegeleb arhitektuuris ehitiste kuju ja vormi uurimisega.
***[[Morfoloogia (astronoomia)|Morfoloogia]]** tegeleb astronoomias astronoomiliste objektide nagu taevakehade, udukogude, galaktikate kuju uurimisega. 
***[[Morfoloogia (bioloogia)|Morfoloogia]]** tegeleb bioloogias organismide ja nende osade kuju uurimisega. 
**Taimemorfoloogia
**Loomamorfoloogia
***[[Ökomorfoloogia]]** uurib organismide välistunnuste kujunemise olenevust keskkonnast
***[[Morfoloogia (folkloristika)|Morfoloogia]]** tegeleb folkloristikas rahvajuttude struktuuri uurimisega.
***[[Morfoloogia (metallurgia)|Morfoloogia]]** tegeleb metallurgias metallide mikrostruktuuri uurimisega.
*Geomorfoloogia tegeleb Maa pinnavormide uurimisega.
*Jõemorfoloogia tegeleb jõgede voolusängide muutumise uurimisega.
*Maastikumorfoloogia tegeleb maastike keskkonnatingimuste ju liigilise mitmekesisuse ning nende muutuste uurimisega.
*Matemaatiline morfoloogia on võreteooriale tuginev mudel, mida kasutatakse digitaalses pilditöötluses.
*Üldine morfoloogiline analüüs on meetod objektide kuju ja vormi uurimiseks ning kvantifitseerimata modelleerimiseks.
***[[Mullamorfoloogia]]** uurib mulla ehitust ja välistunnuseid. 

## Vaata ka
*Morfomeetria
Katarina Kalda

**Katarina Kalda** (abielus **Katarina Padar**; sündinud 1972) on endine modell.

## Isiklikku
Tema vend on Romeo Kalda.

Varasemast kooselust on tal 1999. aastal sündinud poeg Andrei.

Ta oli 16. maist 2003 kuni 12. juunini 2007 abielus laulja Tanel Padariga.

## Välislingid
*Tanel Padar abiellus. Kroonika, 24. mai 2003
*Katarina ja Tanel Padar plaanivad pisiperet. Õhtuleht, 9. mai 2005
*Katarina: Taneli uus pruut halva kuulsusega. Delfi, 28. juuni 2006
*Katarina Padar: Tanel ei osanud mind väärtustada. Postimees, 4. juuli 2006 
*Katarina Padar leidis uue mehe. Postimees, 11. detsember 2006
*Katarina Padaril pole kunagi igav. Elu24, 25. juuli 2007
Tiguülekanne

**Tiguülekanne** on ülekanne, mida kasutatakse pöörlemisliikumise ülekandmiseks võllide vahel, mille teljed on kiivad. Telgedevaheline nurk on tavaliselt 90°. Võimalikud on ka muud nurgad, kuid selliseid ülekandeid kohtab harva.

## Ehitus

Tiguülekanne koosneb pöörlevast kruvist, mida nimetatakse teoks, ja tigurattast, mille pöial olevate hammastega hambuvad teo keermeniidid. Ülekande vedavaks lüliks on tigu.

### Tiguülekande eelised
* Sujuv ja müratu töö
* võimalus saada väikeste gabariitide juures suuri ülekandearve
* isepidurduvus

### Tiguülekande puudused

* Väike kasutegur
* hammasülekannetega võrreldes väike ülekantav võimsus (tavaliselt mitte üle 70 kW)
* suur kulumine
* vajadus kasutada kalleid materjale, näiteks pronksi

## Tiguhambumise geomeetria

Tiguülekandes nagu hammasülekandeski esinevad tigu ja tiguratta silindrilised algpinnad. Nende pindade kokkupuutumiskoht on hambumispoolus.

### Tiguülekande liigitus pinna kuju järgi

Olenevalt pinna kujust, millele lõigatakse keermeniidid, eristatakse
* silindertigusid ja
* globoidtigusid.

### Tiguülekande liigitus keermeniidi profiili järgi

Keermeniidi profiili järgi telglõikes, eristatakse
* sirgjoonelise profiiliga tigu ja
* kõverjoonelise profiiliga tigu.

## Vaata ka
* Ülekanded masinates
Ahmed Abdallah Mohamed Sambi

**Ahmed Abdallah Mohamed Sambi** (sündinud 5. juunil 1958 Mutsamudus) on Komooride sunniidi islamijuht ja poliitik Ndzwanilt, kes oli riigi president 2006–2011. 

Tema hüüdnimi on Ajatolla, sest ta on õppinud Iraanis (islami poliitilist teooriat), kuigi on sunniit. Samuti armastab ta kanda turbanit.  

Sambi võitis 14. mail 2006 presidendivalimised 58,02 protsendiga valijate häältest ning sai 26. mail 2006 Komooride presidendiks. See on esimene rahumeelne võimu üleandmine Komooride riigi ajaloos.

## Varasem elu
Ta on õppinud islamiuuringute erialal Sudaanis, Saudi Araabias ja Iraanis. 

Pärast välismaalt õpingutelt naasmist asutas ta partei Rahvusrinne Õigluse Eest, kuid loobus varsti poliitikast, keskendudes ärile. 

Sambi omab vabrikuid, mis toodavad madratseid, pudelivett ja parfüümi, mis on Komooride tähtis ekspordiartikkel. 

Ta on rajanud telekanali Ulezi ('Haridus') ja raadiojaama. 

Kui Komooride valitsus ähvardas saata väed Ndzwani separatistlikku liikumist maha suruma, läks Sambi omal käel riigi pealinna Moronisse meelt avaldama.   

## Poliitikukarjäär
Sambi on olnud riigi parlamendi liige. 

16. aprillil 2006 osales Sambi sõltumatu kandidaadina presidendivalimiste eelvoorus Ndzwani saarel ning tuli 13 kandidaadi seas esimeseks, saades 23,70% häältest. 

Sambi on karismaatiline oraator. Ta lubas võidelda korruptsiooniga, luua uusi töökohti ning ehitada paremaid maju komoorlaste enamikule, kes elab vaesuses. Et ta on poliitikas suhteliselt uus inimene, siis peeti teda korruptsioonist puutumatuks. Ekspresident Ahmed Abdallah on teda nimetanud uueks prohvetiks. Sambi kasutas valimispropagandaks ka oma raadiojaama ja telekanalit.

Pärast valimiste lõppvooru 14. mail kuulutas Komooride riigisekretär Ali Abdallah 15. mail Sambi võitjaks. Tema rivaalid olid Prantsusmaa õhujõudude eruohvitser Mohamed Djaanfari (sai 14% häältest) ja kauaaegne poliitik Ibrahim Halidi (sai 28% häältest), kelle kandidatuuri toetas senine president Azali Assoumani.

Kuigi Sambi on islami vaimulik, on ta öelnud, et Komoorid ei ole valmis saama islamiriigiks ning presidendina ei hakka ta kedagi sundima loori (*[[ḩijāb]]*) kandma ega pead katma. Samuti lubas ta, et ei keela ära Komooridel tavaks olevaid pillavaid pulmapidusid.  

Sambi on ka esimene president Ndzwani saarelt. Pärast seda, kui 2001. aastal lepiti kokku, et Ndzwani loobub eraldumispüüetest, hakkas presidendiamet Komooride kolme saare vahel roteeruma (ka Sambi rivaalid olid Ndzwani saarelt).  

## Isiklikku
Sambil on seitse last. Ta elab Ndzwani keskuses Mutsamudus. 

Sambi armastab korvpalli. 

## Välislingid
* Foto
*Valimisplakat
Ist

**Istuks** nimetatakse detailide liikuvuse astet liites ehk millisel määral nad üksteise suhtes saavad liikuda.

## Istude liigitus
* liikuvad ehk lõtkuga istud
* liikumatud ehk pinguga istud
* siirdeistud

Liikuva istu puhul on võll enne koostamist alati avast väiksem, pinguga istu puhul suurem. Siirdeistu puhul on liidetavate detailide piirhälbed nii valitud, et osa liiteid tuleb lõtkuga ja osa pinguga - see sõltub liidetavate detailide tegelikest (juhuslikest) mõõtmetest.

## Vaata ka
* Tolerants
* Täpsus masinaehituses

## Kirjandus
* Mait Purde. "Täpsustehnika" Tallinn 2002
2006. aasta Komooride presidendivalimised

**2006. aasta [[Komoorid]]e presidendivalimised** toimusid kahes hääletusvoorus, 16. aprillil ja 14. mail 2006. 

## Taust
Pärast poliitilise ebastabiilsuse perioodi, mis algas 1990. aastate lõpus ja mille kestel Ndzwani ja Mwali riigist faktiliselt eraldusid, kiideti detsembris 2001 heaks uus Komooride põhiseadus. Sellega pandi alus poolautonoomsete saarte liidule, milles igal saarel on oma põhiseadus, oma president ja oma kogu. Komooride presidendi ametikoht roteerub kolme saare vahel iga nelja aasta tagant.  

Valimiste eelvoor peetakse saarel, mille esindaja saab riigi presidendiks. Kolm kõige rohkem hääli saanud kandidaati osalevad üleriigilistel valimistel, mille võitja otsustatakse lihthäälteenamusega. 

2006. aasta valimistel valiti Komooride president Ndzwani saare esindajate seast.

## Kandidaadid
Riigi konstitutsioonikohus lubas eelvoorus osaleda 14 kandidaadil. Üks heakskiidetud kandidaatidest,  Antoy Abdou, võttis oma kandidatuuri enne hääletust maha. Ülejäänud 13 kandidaati olid: 

## Valimiste korraldus
Valimisi korraldas Komooride Riiklik Valimiskomisjon.

16. aprilli Ndzwani eelvoorus oli umbes 120 000 hääleõiguslikku kodanikku. Valimisjaoskondi oli 222. Need olid avatud kella 7-st kella 18-ni kohaliku aja järgi. 

## Tulemused

## Rahvusvaheline huvi
Rahvusvaheline üldsus on pidanud neid valimisi testiks, mis võimaldab näha, kas rahvuslik leppimus ja uus põhiseadus tagavad riigis demokraatia. 

Lõuna-Aafrika Vabariik, Aafrika Liit ja Araabia Liiga hoidsid valimistel silmad peal. 30. märtsil alustas pealinnas Moronis tegevust 460-liikmeline Aafrika Liidu missioon, mis koosnes Lõuna-Aafrika Vabariigi politseinikest ja sõjaväepolitseinikest. Missiooni üks eesmärke oli hoida ära Komooride sõjaväe sekkkumine. Valitsus andis oma sõjaväelastele korralduse jääda kasarmutesse. Seda nad valimiste ajal ka täitsid.  

Kandidaatide seas oli esimest korda naisi. 

## Vaata ka
*2002. aasta Komooride presidendivalimised

## Välislingid
*Valimisplakatid
Caabi El-Yachroutu Mohamed

**Caabi El-Yachroutu Mohamed** (ka: *Caabi El Yachroutou Mohamed*, *Caabi Elyachroutou Mohamed*, *Mohamed Caabi el-Yachroutou*, *Mohamed Caabi El Yachroutu*, *Elyachroutou Mohamed Caabi*, *Caabi El-Yachroutou*, *Mohamed Caambi el-Yachourtu*, *Caambi el-Yachourtu*; sündinud umbes 1948) on Komooride poliitik. 

Ta oli 29. aprillist 1995 27. märtsini 1996 Komooride peaminister ja 5. oktoobrist 1995  26. jaanuarini 1996 Komooride presidendi kohusetäitja.

Ta oli Komooride asepresident 2002. aasta juunist kuni 27. veebruarini 2006, mil ta astus tagasi, et kandideerida presidendivalimistel. Ta langes välja valimiste eelvoorus 16. aprillil.  

Väidetavalt olevat tal tihedad sidemed endise emamaa Prantsusmaaga ja välismaa rahadoonoritega.
2002. aasta Komooride presidendivalimised

**2002. aasta [[Komoorid]]e presidendivalimised** leidsid aset 10. märtsil ja 14. aprillil 2002. Need olid esimesed presidendivalimised, mis toimusid uue Komooride põhiseaduse alusel.

Põhiseaduse järgi roteerub Komooride presidendi ametikoht kolme saare vahel iga nelja aasta tagant. 2002. aastal valiti president Ngazidja esindajate seast.    

10. märtsi eelvalimistel Ngazidjal sai 9 kandidaadi seas kõige rohkem hääli Azali Assoumani  39,81% häältega. Üleriigilisse vooru pääsesid ka Mahamoud Mradabi ja Said Ali Kemal, kes said eelvoorus vastavalt 15,69% ja 10,68% hääli.  

Mradabi ja Kemal väitsid, et eelvoor ei toimunud reeglite kohaselt, ning otsustasid üleriigilist vooru boikoteerida. Selle tagajärjel sai Azali Assoumani ligikaudu 80% häältest.

## Vaata ka
*2006. aasta Komooride presidendivalimised
Lõtk

**Lõtkuks** nimetatakse ava ja võlli läbimõõtude (tegelike mõõtmete) vahet, ehk pilu suurust, mis jääb liitesse ava ja võlli vahele. 

Lõtku suurus valitakse lähtuvalt ekspluatatsioonitingimustest (mida suurem kiirus või kõrgem töötemperatuur, seda suurem lõtk; mida rohkem on võllil tugesid, seda suurem lõtk, sest kinnikiilumise vältimiseks tuleb kompenseerida laagrite mittesamateljelisus).

## Vaata ka
* Täpsus masinaehituses
* ping

## Kirjandus
* Mait Purde. Täpsustehnika. Tallinn 2002
Ibrahim Halidi

**Ibrahim Halidi** (31. detsember 1954 – 23. veebruar 2020) ehk ametlikult **Halidi Abderemane Ibrahim** oli Komooride kauaaegne poliitik, filosoofiaõpetaja ja kirjanik.
 
## Biograafia
Ametlikult sündinud Adda Daoueni, kuid ta sündis Bandracounis, ema külas Naïme Mouchidra Moussa. Ta sündis Djamil Halidi, kuid ta nimetati ümber Ibrahim Halidi 1960. aastal, kui ta elas Ouanis, et olla ravitav ja koolis käia. 

Ibrahim Halidi juhtis revolutsioonilise noorte rahvusliku komitee tegevust ja ta oli Ali Soilihi režiimi teine oluline isik. Kui Ali Soilihi ja tema valitsus tagasi astusid, sai Ibrahim Halidi umbes kuu aja jooksul presidendiks. Revolutsiooniline režiim mõistis Ibrahim Halidi 1977. aastal Alamali hotellis toimunud kohtuprotsessi käigus surma.

Pärast riigipööret mais 1978 Ali Soilihi vastu, Ibrahim Halidi oli vangis. Ta omandas 1978. aastal bakalaureusekraadi ja läks Togosse Lomé ülikooli filosoofiat ja kasvatusteadusi õppima. Ta tuli tagasi Komooridele 1983. aastal ja õpetab filosoofiat Fomboni, Moheli, seejärel Mutsamudu ja Domoni, Anjouani keskkoolis. 

Pärast 1990. aasta presidendivalimisi sai Ibrahim Halidi siseministriks, seejärel teabe-, kultuuri-, noorte- ja spordiministriks. Ta asutas koos Saïd El Anis Mohamed Djohari ja Mohamed Dhakoine Abdou'ga erakonna „Demokraatia Liit detsentraliseerimise eest“. Pärast 22. ja 29. novembri 1992. aasta üldvalimisi sai Ibrahim Halidi 1992. aasta jaanuarist kuni 1993. aasta maini Komooride ase-, seejärel peaminister. 

Ibrahim Halidi on kolm korda kandideerinud presidendiks. Esimest korda 1996. aasta märtsis Demokraatliku Keskerakonna (UDD) nimel. Seejärel Anjouani saare presidendivalimistel 2002. aasta märtsis. Ja lõpuks Komoori Liidu presidendivalimistel 2006. aasta aprillis ja mais. 

2017. aastal diagnoositi tal Antananarivos vähk. Pärast ravi eesmärgil Madagaskaril, Mauritiusel ja Tansaanias veedetud aega suri ta 23. veebruaril 2020 Mayotte'i haiglas. 

Ta on raamatu Comores. Unité dans la pluralité, mis ilmus 2021. aastal väljaandes L'Harmattan.

## Viited
Steffi Graf

**Steffi Graf** (õieti **Stefanie Maria Graf**; sündinud 14. juunil 1969 Mannheimis) on Saksamaa endine tennisist, kes oli maailma esimängija ja on olümpiavõitja. Teda peetakse üheks ajaloo parimaks naistennisistiks. Ta võitis kokku 22 suure slämmi turniiri.

## Elulugu
Grafi elukutselise tennisisti karjäär algas 1982. aastal. WTA edetabelis tõusis ta maailma esinumbriks 17. augustil 1987 ja püsis sellel kohal kokku 377 nädalat. 1988. aasta oli tema kõige edukam, mil ta võitis neli suure slämmi turniiri ja lisaks tuli Souli olümpiamängudel olümpiavõitjaks. Tema sellist saavutust hakati kutsuma kuldseks suureks slämmiks.

Aastatel 1986–1989 ja 1999 valiti Graf Saksamaa aasta naissportlaseks.

Graf lahkus profispordist 1999. aastal, kui ta oli 30-aastane ja asus WTA edetabelis kolmandal kohal.

Ta algatas ja ka rahastas heategevusorganisatsiooni Children For Tomorrow.

## Suure slämmi turniiride võidud

## Isiklikku
Steffi Graf oli tippsportlasena 176 cm pikk ja kaalus 64 kg.

2001. aastast on ta abielus Andre Agassiga ja neil on kaks last: poeg Jaden Gil (sündinud 2001) ja tütar Jaz Elle (sündinud 2003).

Samal aastal ütles ta Saksa ajalehele Handelsblatt, et eelistab, kui teda kutsutakse Stefanie, aga mitte Steffi.

## Viited


## Välislingid
*Steffi Grafi koduleht
Ping

**Pinguks** nimetatakse võlli ja ava mõõtmete vahet enne koostamist, kusjuures pingu puhul on ava väiksem kui võll.
Suurema läbimõõduga võll tavaliselt pressitakse avasse. Väikeste jõudude korral toimub metalli elastne deformeerimine. Selle tulemusena venib ava veidi suuremaks ja võll surutakse pisut peenemaks. Jõudude lakkamisel võtavad ava ja võll oma esialgsed mõõtmed tagasi. Niimoodi hüdraulilise pressi all kokkusurutud ava ja võll püüavad jõu lakkamisel oma mõõtmeid taastada: ava tahab minna väiksemaks, võll suuremaks ja sel moel suruvad end tugevalt kokku pinguga liiteks. Mida suurem on läbimõõtude vahe enne koostamist, seda suurem ping saadakse. Kokkupressimisel tuleb vaid jälgida, et avaga detail ei puruneks.

Tugevamad pressistud saadakse termiliselt. Ava kuumutatakse, mille tagajärjel ta suureneb ja siis asetatakse või pressitakse sinna sisse võll. Kui ava jahtub toatemperatuurini, siis tõmbub ta võlli peale veelgi kõvemini kinni. Teine võimalus on võlli külmutamine. Seda tehakse vedelates gaasides. Selle tagajärjel kokkutõmbunud võll kas asetatakse või pressitakse avasse ja kui võll kuumeneb toatemperatuurini, paisub ta avasse veelgi tugevamini kinni.

## Kirjandus

Mait Purde *"Täpsustehnika"* Tallinn 2002

## Vaata ka

* Lõtk
* Pinguga liide
* Täpsus masinaehituses
Hüdroksüülrühm

Orgaanilises keemias on  **hüdroksüülrühm** orgaanilise ühendi molekuli osa, selle  funktsionaalrühm. Hüdroksüülrühma tähis on –OH (mitte segi ajada aluste hüdroksiidiooniga). Hüdroksüülrühma sisaldavad alkoholid (üldvalemiga R–OH, kus R on alküülrühm) ja fenoolid (üldvalemiga ArOH, kus Ar on fenüül- või arüülrühm).
Heterotroof

**Heterotroof** on organism, kes saab oma elutegevuseks vajaliku süsiniku toidus sisalduvast orgaanilisest ainest. Need orgaanilised ühendid on valmistanud autotroofid.

Kõik loomad ja seened, samuti paljud bakterid on heterotroofid. Enam kui 95 protsenti elusorganismidest on heterotroofsed organismid. Heterotroofide hulka kuuluvad osaliselt või täielikult ka mõningad parasiitsed taimed, näiteks mükotroofsed orhideed (koralljuur, pisikäpp).

Heterotroofid liigitatakse järgmiselt:
*obligaatsed heterotroofid, kes toituvad üksnes heterotroofselt, ning
*fakultatiivsed heterotroofid, kes võivad toituda nii autotroofselt kui heterotroofselt (näiteks  putuktoidulised taimed, mis loomtoiduga vaid täiendavad oma lämmastikuvarusid.  

## Vetikate heterotroofne toitumine

Vetikatel on heterotroofne toitumine enamasti autotroofse toitumise täiendavaks võimaluseks hankida eeskätt süsinikuühendeid. Vetikate heterotroofse toitumisviisi puhul eristatakse mitmeid alatüüpe. Peamisteks alatüüpideks on osmotroofia, fagotroofia ja segatüüpne miksotroofia. Osmotroofia puhul saab rääkida eraldi auksotroofiast, fotoorganotroofiast ja kemoorganotroofiast. Miksotroofia saab jagada obligaatseks ja fakultatiivseks fototroofiaks. 

## Vaata ka
*autotroof
*toitumistüübid
*Saprotroof
Metabolism

**Metabolism** (kreeka keeles μεταβολή *metabolē* 'muutus') ehk **aine- ja energiavahetus** tähendab organismis aset leidvaid sünteesi- ja lagundamisprotsesse. Metabolism on kõikide elusorganismide rakkudes toimuvate keemiliste reaktsioonide, mille osalusel toimuvad elusrakkudes keemilise energia protsessid, tulem. Terves organismis on sünteesi- ja lagundamisprotsessid omavahel tasakaalus. Oluline osalejamolekul metabolismis on vesi. Metabolism hõlmab biokeemilisi reaktsioone näiteks selliste orgaaniliste molekulidega nagu: 
*rasvhapped
*süsivesikud
*valgud
*aminohapped
*ensüümid
*hormoonid
*vitamiinid
*ravimid
*toksiinid jpt.

Ainevahetuse moodustavad kaks vastandprotsessi – katabolism ja anabolism.

## Vaata ka
*ainevahetushaigused
*ainevahetusjäägid
*glükolüüs
*kometabolism
*makroergilised ühendid
*toitumistüübid

## Viited

## Välislingid
*Citizendiumi artikkel
* (Video inglise keeles) https://www.youtube.com/watch?v=wQ1QGZ6gJ8w
Monomeer

**Monomeer** on väikese molekulmassiga keemiline ühend, mis on võimeline liituma iseenda molekulidega moodustades monomeeri lülidest koosnevaid ahelaid, see on suurema molekulmassiga ühendeid. 

Tavaliselt mõeldakse monomeeri all orgaanilist ühendit, mille molekul sisaldab küllalt suure aktiivsusega kaksiksidet või funktsionaalset rühma ja on võimeline moodustama polümeerseid molekule. Monomeeri molekulid võivad liituda ka mõne teise monomeeri molekulidega moodustades kopolümeere. 

Monomeerid on näiteks etüleen, propüleen, vinüülkloriid, stüreen, 1,3-butadieen, isopreen, propeennitriil, epoksüetaan, metanaal, dioolid jt. Need monomeerid annavad polümerisatsiooni tingimustes sünteetilised polümeerid, nagu näiteks vinüülkloriidist saadav polüvinüülkloriid (PVC) või stüreenist saadav polüstüreen. Monomeeri polümerisatsiooni esilekutsumiseks lisatakse monomeerile initsiaatorit või katalüsaatorit, mida on vaja aktiivsete tsentrite tekitamiseks.

Looduslike makromolekulide lähteühendid on looduslikud monomeerid, näiteks aminohapped, millest moodustuvad valgud, ja näiteks glükoos, millest moodustuvad tärklis, glükogeen või tselluloos.

Monomeerid on lähteühenditeks ka dimeeridele, trimeeridele, tetrameeridele jne kuni oligomeerideni.
Nende väikese polümerisatsiooniastmega ühendite puhul tulevad arvesse ka mõned anorgaanilised monomeerid.

## Vaata ka
*Polümerisatsioon
*Polükondensatsioon
Anganchi

**Anganchi** (*San Pedro*, *A'nganyi*) on küla Ekvatoriaal-Guineale kuuluva Annobóni saare idarannikul Anganchi lahe ääres. 

Küla läbib Anganchi jõgi. 

Seal elab umbes 50 peret.

## Vaata ka
*Anganchi jõgi
*Anganchi laht (*Bahía de Anganchi*)
*Anganchi org (*Valle de Anganchi*; 1°26'12" S, 5°38'35" E)
San Pedro

**San Pedro** (hispaania keeles 'püha Peetrus') on mitme koha nimi. 

***San Pedro** on Ekvatoriaal-Guinea Annobóni provintsi **[[Anganchi]]** küla endine nimi.
***[[San Pedro (Belize)|San Pedro]]** on linn Belize'is.
***[[San Pedro de Ycuamandiyú]]** on linn Paraguays.
***[[San Pedro Sula]]** on linn Hondurase loodenurgas, Cortési departemangu pealinn. 
***[[San Pedro de la Paz]]** on linn Tšiilis Bío-Bío piirkonnas.
***[[San Pedro (Los Angeles)|San Pedro]]** on USA Los Angelese linnaosa.

## Vaata ka
*San-Pedro siilikkaktus
*San Pedro piiskopkond
Arantxa Sánchez Vicario

**Arantxa Sánchez Vicario** (õieti **Aránzazu Isabel María Sánchez Vicario**; sündinud 18. detsembril 1971 Barcelonas) on Hispaania endine tennisist.

Arantxa on võitnud suure slämmi turniiri neli korda üksikmängus ja kuus korda paarismängus.

Arantxa Sánchez hakkas tennist mängima juba nelja-aastaselt vanemate vendade Emilio Sáncheze ja Javier Sáncheze eeskujul. Ta äratas tennisemaailma tähelepanu 1989. aastal 17-aastaselt, kui võitis Prantsusmaa lahtiste meistrivõistluste finaalis maailma WTA edetabeli esinumbrit Steffi Grafi. Temast sai siis kõigi aegade noorim turniirivõitja Roland-Garrosis (järgmisel aastal ületas Monica Seles selle saavutuse). 

## Välislingid

*Koduleht
*Arantxa Sánchez Vicario WTA kodulehel
Areion

**Areion** oli vanakreeka mütoloogias hobune, kellest kiiremat maailmas ei olnud.

Kui Demeter kurvastas oma tütre Persephone röövimise pärast ja teda mööda maailma taga otsis, nägi teda Poseidon ja tahtis temaga ühte heita. Demeter ei suutnud nii kiiresti joosta kui Poseidon; seepärast muutis ta end märaks. Poseidon muutis end täkuks ja hakkas teda taga ajama. Demeter nägi tabuuni, jooksis sinna ja peitis end teiste hobuste sekka ära, ent Poseidon võitles tabuuni juhttäkuga, võitis teda ja siis paaritus Demeteriga. Sellest sündis Areion. Kuna tema mõlemad vanemad olid jumalad, siis oli ka Areion surematu.

Areion kuulus algul Poseidonile, siis Heraklesele ja lõpuks Adrastosele. Tänu Areionile oli Adrastos ainus Argose väepealik, kellel õnnestus põgeneda sõjas Seitse Teeba vastu.
Marienburg (täpsustus)

**Marienburg** 'Maarja linnus' on mitme linna ajalooline saksakeelne nimi:

***[[Malbork]]** Poolas
***[[Alūksne]]** Lätis
***[[Feldioara]]** Rumeenias

Praegu kannavad  **Marienburgi** nime:
*Gattšina asum **[[Marienburg]]** Venemaal
*Suriname linn **[[Marienburg (Suriname)|Marienburg]]**
*...
Marienburg

**Marienburg** on Venemaal Gattšina linna lääneosas paiknev asum. Seal elab umbes 6000 inimest.

Asumi peatänavad rajati 17. sajandil. 18. sajandil rajati sinna tsaari jahimõisad. 1877. aastal pandi tööle vasevalamistehas. 1960. aastatel tekkisid linnaosas tööstusrajoonid. 

Nõukogude ajal oli asumi nimi **Rošali-nimeline alev** (vene keeles *Посёлок им. Рошаля*).
Dale Carnegie

**Dale Carnegie** (24. november 1888 – 1. november 1955) oli ameerika eneseabikirjanik ning tuntud ja mõjukate enesearenguprogrammide autor. 

Carnegie sündis vaeses perekonnas ühes Missouri osariigi farmis.

Tema raamatut "Kuidas võita sõpru ja mõjustada inimesi" on müüdud üle 15 miljoni eksemplari ning see on populaarne tänapäevalgi.
Seitse Teeba vastu

**"Seitse Teeba vastu"** (*Hepta epi Thēbas*) on Aischylose tragöödia aastast 467 eKr, mis käsitleb vanakreeka mütoloogia episoodi, mida sageli nimetatakse sama nimega, (seitsme sõjakäik Teeba vastu). 

Näidendi tegelased on Teeba kuningas, Oidipuse poeg Eteokles, kes keeldus tagasi astumast, ehkki tema ametiaeg sai läbi, tema õed Antigone ja Ismene, spioon argoslaste leeris ja heerold. Koor kehastab Teeba naisi.

Näidendi tegevus toimub Teeba kindluses, mida piirab Argose sõjavägi koos Teeba õigusjärgse kuninga Polyneikesega.

Näidendi alguseks on Teeba ümber piiratud. Näidend lõpeb sellega, et Eteokles ja Polyneikes on teineteise tapnud ja uued linnajuhid on keelanud langenud ründajaid, sealhulgas Polyneikest, matta.

## Välislingid
* Aischylose "Seitse Teeba vastu" (inglise keeles)
* Aischylose "Seitse Teeba vastu" (inglise keeles)